Keld Albrechtsen (EL), 1998-04-22:
Ministeren mente, at jeg ligefrem havde gjort mig skyldig i grov demagogi - det var jo ikke så lidt - ved at se en sammenhæng mellem udfaldet af folkeafstemningen om Amsterdamtrakten og eurodiskussionen.
Jeg påpegede bare det, som er en kendsgerning, at hvis det bliver et ja ved folkeafstemningen i maj, vil det naturligvis give flertallet her i Folketinget blod på tanden med hensyn til at gå videre for at få ophævet den danske undtagelse.
Det er jo elementært.
Hvis det derimod bliver et nej, vil det tjene som en vaccination.
Så har vi vaccineret de samme partier med en vaccine mod alle disse overvejelser, der dog i hvert fald kan holde et stykke tid.
Sådan ser jeg sammenhængen.
Jeg tror, at ingen, der beskæftiger sig med en analyse af virkeligheden, vil kunne komme uden om den beskrivelse af årsagssammenhængen.
Det er ikke en politisk betragtning, jeg her er kommet med, men kun en faktuel bedømmelse af, hvordan tingene er skruet sammen.
Jeg vil godt takke ministeren for svarene på de konkrete spørgsmål, som jeg stillede.
Jeg mener nu nok, at ministeren har et noget naivt forhold til den konstruktion med Euro-X-Rådet, som er blevet skruet sammen.
Ministeren begrunder nu, hvorfor det, man har lavet, alligevel i hvert fald på det nærmeste skulle være i overensstemmelse med traktaten.
Men det er en meget formel betragtning.
Realiteten er stadig væk, at de sætter sig sammen i dette Euro-X-Råd og begynder at flytte tingene væk fra Ministerrådet.
Det er derfor, Enhedslisten har foreslået den løsning på problemet i det forslag til vedtagelse, som vi har fremlagt, nemlig at vi ikke er med i Euro-X-Rådet og til gengæld står fast på, at de ting, der er EU-sager, behandles i Ministerrådet.
Det er en løsning, som regeringen ikke er enig i, men det er hvert fald vores bud på den del.
Så stillede jeg et spørgsmål om, hvad betingelserne bliver for et snævrere bånd i forhold til euroen, og ministeren siger nu, at hvis vi fører en utroværdig økonomisk politik, kan man ikke have en sådan aftale.
Men jeg er bare lidt skuffet over, at vi i dag ikke har kunnet komme mere ind på det konkrete indhold af, hvad en sådan aftale kommer til at gå ud på, og jeg frygter det signal, som den socialdemokratiske ordfører gav, nemlig at det bliver noget, der skal forhandles bag lukkede døre i Folketingets Europaudvalg. Det kan føre til, at der træffes beslutninger af vidtgående betydning for Danmark uden om en offentlig debat her i Folketingssalen, i medierne og ude omkring i befolkningen.
Hvis det er tilfældet, synes jeg, det er en meget forkert måde at gribe sagen an på, og derfor havde jeg håbet, at man ville have løftet sløret noget mere.
Jeg kan i hvert fald sige, at Enhedslisten har tænkt sig at følge slagets gang tæt i Folketingets Europaudvalg, og vi forbeholder os naturligvis også ret til at rejse spørgsmål om det her i Folketingssalen undervejs, når det snerper til.
Så vil jeg slutte med at sige, at ministeren jo har gentaget sine økonomiske grunddoktriner f.eks. om rentepolitikken.
Jeg vil blot gøre opmærksom på, at den rente, som vi har, og som man nu kalder en lav rente, i virkeligheden er en ganske høj rente, for vi har
en ekstremt høj realrente, og det er jo realrenten, der er afgørende.
Man kan, hvis man er nationaløkonom, sætte sig ned og regne ud, at hvis man øger inflationen en smule, kan man faktisk få en lavere realrente og dermed en samlet gunstigere økonomisk situation.
Så disse doktriner, som knytter sig til ØMU'en, er ikke så enkle i virkelighedens verden, som regeringen ofte fremstiller det, og det, vi frygter, er naturligvis, at vi bliver bundet til én bestemt økonomisk tænkning, én bestemt model, der tidligere blev kaldt den monetaristiske teori, og som afskærer os fra en række handlemuligheder i fremtiden, som det ville være fornuftigt at bevare. Men som sagt tak for debatten.
Jeg ved så ikke, om ministeren opfatter det som et tilsagn - det er i hvert fald venligt ment - at Enhedslisten vil følge udviklingen på dette område meget nøje og også tage yderligere initiativer, når det er påkrævet.